উষ্ণতার প্রথম প্রহর। সঙ্গিনীর ওষ্ঠরাগে আহ্বানের ঝিলিমিলি। সারা ঘর ভরে আছে নীলাভ আলোয়। শীতাতপ কক্ষের নিরালায় নৈঃশব্দের কোনও ছেদ নেই। এমন সময়েই আপনাদের শরীরের উপরে ছায়াপাত করল হাতুড়িমাথা হাঙর। অথবা রাতে ঘুম ভেঙে দেখতে পেলেন ,তার দীর্ঘ টেন্টাকলস বিস্তার করে আপনার দিকে তাকিয়ে রয়েছে অক্টোপাস। কেমন হবে সেই অভিজ্ঞতা?
না, ডুবোজাহাজে চড়ে ২০,০০০ লিগ পাড়ি দেওয়ার কল্পবিজ্ঞান নয়, একেবারেই নির্যস সত্য হতে চলেছে এই অভিজ্ঞতা। পৃথিবীর প্রথম আন্ডারওয়াটার রিসর্টে এমন অভিজ্ঞতা যে হতে পারে, তা নিয়ে কোনও সন্দেহ নেই। আন্তর্জাতিক সংবাদমাধ্যম-সূত্রে জানা যাচ্ছে, দুবাইতে শিঘ্রই তৈরি হতে চলেছে এই রিসর্ট। ‘ফ্লোটিং ভেনিস’ নামের এই বিলাসবহুল রিসর্টটি নিঃসন্দেহে একটি বিস্ময়ে পরিণত হতে চলেছে, এমনটাই মত রসিকজনের।

‘ফ্লোটিং সিহর্স’-এর প্রস্তাবিত রূপ। ছবি: সংস্থার ওয়েবসাইট থেকে
তটভূমি থেকে ৪ কিমি দূরে ইতালীয় শহর ভেনিসের অনুকরণে তৈরি হবে এক ভাসমান শহর। সেখানে ভেনিসের আঙ্গিকে গন্ডোলা ভ্রমণেরও ব্যবস্থা থাকবে। গন্ডোলায় চড়েই পৌঁছতে হবে মাঝ দরিয়ায় ভাসমান কেবিনগুলিতে। কেবিনগুলির উপরে ঘর থাকছে। কিন্তু আসল আকর্ষণ থাকছে নীচের কক্ষে। সেটিই জলের তলায়। তার কাচের দেওয়াল ভেদ করে আসবে সমুদ্রগর্ভের নীল আলো। সেখান থেকেই দেখা যাবে জলতলের জীবনকে।

এই বিষয়ে অন্যান্য খবর

সমুদ্রের নীচটা ঠিক কেমন! বিদেশ নয়, এবার হয়তো দেখা যাবে দিঘাতেই


রিসর্টবাস রঙিন হয়ে উঠবে রং-বেরংয়ের প্রবালের সান্নিধ্য, মাছের ঝাঁকের হিলিবিলি চলাফেরায়। আর একটি সাগরগর্ভ রিসর্ট ‘ফ্লোটিং সিহর্স’-ও একই বিলাস প্রদান করবে। তবে তাতে ভেনিসের ভান থাকবে না।

‘ফ্লোটিং সিহর্স’-এর শয়নকক্ষ। প্রস্তাবিত রূপ
অনুমান, ২০২০-তেই চালু হয়ে যাবে ‘ফ্লোটিং সিহর্স’ নামের রিসর্টটি। আর তার পরেই হয়তো ‘ফ্লোটিং ভেনিস’। কেমন খরচ পড়বে এখানে থাকার, তা নিয়ে কিন্তু মুখ খোলেনি কোনও মিডিয়াই।
ভিডিও দেখুন